《驱雀词》
明代·方拱乾

雀莫啄我蔬，我蔬种已迟。衰年事事钝，辛勤还后时。

聊取生意足，宁独疗长饥！甲坼才如豆，不及邻家肥。

肥蔬啄可饱，瘦蔬啄无遗。饥我不饱汝，两伤亦奚为？

欲驱不忍击，短竿护疏篱。我蔬肥有日，除竿任汝飞。

听汝嗷嗷音，生事同我微。

作者简介：明末清初江南桐城人，字肃之，号坦庵。明崇祯元年进士，官少詹事。清顺治间荐补翰林学士，以江南科场案事谪戍宁古塔，捐资赎还，改号苏翁。卒年七十左右。有《宁古塔志》、《方詹事集》。